CELEX: E2016P0009
Language: el
Date: 2016-08-03 00:00:00
Title: Προσφυγή που ασκήθηκε στις 3 Αυγούστου 2016 από την Εποπτεύουσα Αρχή της ΕΖΕΣ κατά του Βασιλείου της Νορβηγίας (Υπόθεση Ε-9/16)

10.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 413/8
            
         Προσφυγή που ασκήθηκε στις 3 Αυγούστου 2016 από την Εποπτεύουσα Αρχή της ΕΖΕΣ κατά του Βασιλείου της Νορβηγίας
   (Υπόθεση Ε-9/16)
   (2016/C 413/08)
   Στις 3 Αυγούστου 2016, η Εποπτεύουσα Αρχή της ΕΖΕΣ, εκπροσωπούμενη από τους Carsten Zatschler και Auður Ýr Steinarsdóttir, υπό την ιδιότητά τους ως αντιπροσώπων της Εποπτεύουσας Αρχής της ΕΖΕΣ, 35 Rue Belliard, 1040 Brussels, Belgium, άσκησε προσφυγή κατά του Βασιλείου της Νορβηγίας ενώπιον του Δικαστηρίου της ΕΖΕΣ.
   Η Εποπτεύουσα Αρχή της ΕΖΕΣ ζητεί από το Δικαστήριο της ΕΖΕΣ να αναγνωρίσει ότι:
   
               1.
            
            
               Διατηρώντας σε ισχύ μια εθνική διάταξη όπως το τμήμα 2 παράγραφος 32 του νορβηγικού κανονισμού προϊόντος η οποία απαγορεύει την παρασκευή, εισαγωγή, εξαγωγή και πώληση καταναλωτικών προϊόντων που περιέχουν ορισμένες συγκεντρώσεις υπερφθοροκτανοϊκού οξέος (PFOA), η Νορβηγία παρέβη τις υποχρεώσεις που υπέχει βάσει της πράξης η οποία αναφέρεται στο σημείο 12κθ του κεφαλαίου XV του παραρτήματος II της συμφωνίας για τον ΕΟΧ (κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ, όπως τροποποιήθηκε), και ιδίως το άρθρο 128 παράγραφος 1, όπως προσαρμόστηκε στη συμφωνία για τον ΕΟΧ με το πρωτόκολλο 1 αυτής.
            
         
               2.
            
            
               Επιπλέον, διατηρώντας σε ισχύ εθνικές διατάξεις, όπως η προαναφερθείσα, άπαξ και κίνησε τη διαδικασία επιβολής περιορισμών δυνάμει του τίτλου VIII της εν λόγω πράξης που αναφέρεται στο σημείο 12κθ του κεφαλαίου XV του παραρτήματος II της συμφωνίας για τον ΕΟΧ, η Νορβηγία παρέλειψε να εκπληρώσει τις υποχρεώσεις που υπέχει βάσει του άρθρου 3 της συμφωνίας για τον ΕΟΧ σε συνδυασμό με το άρθρο 128 παράγραφος 1 της εν λόγω πράξης.
            
         
               3.
            
            
               Διατηρώντας σε ισχύ μια εθνική διάταξη, όπως η προαναφερθείσα, η Νορβηγία παρέβη τις υποχρεώσεις που υπέχει βάσει του άρθρου 11 της συμφωνίας για τον ΕΟΧ.
            
         
               4.
            
            
               Το Βασίλειο της Νορβηγίας βαρύνεται με τα δικαστικά έξοδα.
            
         
      Νομικά και πραγματικά περιστατικά και νομική θεμελίωση:
   
   
               —
            
            
               Η Εποπτεύουσα Αρχή της ΕΖΕΣ υποστηρίζει ότι το Βασίλειο της Νορβηγίας παρέβη τις υποχρεώσεις που υπέχει βάσει του κανονισμού REACH, και/ή τις υποχρεώσεις του δυνάμει της συμφωνίας για τον ΕΟΧ, διατηρώντας σε ισχύ εθνική ρύθμιση που απαγορεύει την παρασκευή, εισαγωγή, εξαγωγή και πώληση καταναλωτικών προϊόντων που περιέχουν 0,001 % ή περισσότερο κατά βάρος της ουσίας που κοινώς αναφέρεται ως «PFOA».
            
         
               —
            
            
               Η Εποπτεύουσα Αρχή της ΕΖΕΣ επιδιώκει να λάβει διευκρινίσεις ότι, όταν μια ουσία έχει προσδιοριστεί ότι ενέχει έναν ανεξέλεγκτο κίνδυνο για το περιβάλλον και την ανθρώπινη υγεία, οι μονομερείς εθνικές ρυθμίσεις για τις ουσίες που καλύπτονται από τον κανονισμό REACH επιτρέπονται μόνο σε αυστηρά καθορισμένες περιστάσεις, που προβλέπονται στο πλαίσιο του κανονισμού REACH.
            
         
               —
            
            
               Η παρούσα προσφυγή αφορά εθνική νομοθεσία που θεσπίστηκε στη Νορβηγία για τον περιορισμό της ουσίας PFOA. Με την παρούσα προσφυγή, η Εποπτεύουσα Αρχή της ΕΖΕΣ ουδόλως επιδιώκει να αμφισβητήσει την αναγκαιότητα ρύθμισης της ουσίας PFOA. Αντιθέτως, πρόκειται για ένα σημαντικό δικονομικό ζήτημα που οδήγησε την Εποπτεύουσα Αρχή της ΕΖΕΣ να ασκήσει προσφυγή επί παραβάσει: όταν ένα κράτος του ΕΟΧ εντοπίζει κίνδυνο για την υγεία ή το περιβάλλον από μια ουσία που καλύπτεται από τον κανονισμό REACH, είναι ουσιώδες για τη λειτουργία του συστήματος που θεσπίζεται από τον κανονισμό REACH τα ζητήματα αυτά να διεκπεραιώνονται εντός του πλαισίου του συστήματος αυτού, και όχι με μονομερή μέτρα.
            
         
               —
            
            
               Στις 27 Αυγούστου 2013, η νορβηγική κυβέρνηση ενημέρωσε την Εποπτεύουσα Αρχή της ΕΖΕΣ ότι ένας κανονισμός για την τροποποίηση του νορβηγικού κανονισμού προϊόντος μέσω της εισαγωγής περιορισμών σχετικά με την παρασκευή, εισαγωγή, εξαγωγή και πώληση καταναλωτικών προϊόντων που περιέχουν PFOA και ορισμένα άλατα και εστέρες PFOA είχε εκδοθεί στις 27 Μαΐου 2013.
            
         
               —
            
            
               Στις 8 Ιουλίου 2015, η Εποπτεύουσα Αρχή της ΕΖΕΣ εξέδωσε αιτιολογημένη γνώμη επί του θέματος. Σύμφωνα με τη δεύτερη παράγραφο του άρθρου 31 της συμφωνίας περί Εποπτείας και Δικαστηρίου (ΣΕΔ), η Εποπτεύουσα Αρχή της ΕΖΕΣ απαιτεί η Νορβηγία να λάβει τα αναγκαία μέτρα για να συμμορφωθεί με την αιτιολογημένη γνώμη εντός προθεσμίας δύο μηνών από την κοινοποίησή της, δηλαδή το αργότερο στις 8 Σεπτεμβρίου 2015.
            
         
               —
            
            
               Με επιστολή της 16ης Οκτωβρίου 2015, η Νορβηγία απάντησε στην αιτιολογημένη γνώμη εμμένοντας στην άποψή της και παρέχοντας ορισμένες συμπληρωματικές παρατηρήσεις. Καθώς η Νορβηγία διατήρησε σε ισχύ τις εν λόγω εθνικές διατάξεις κατά τη λήξη της ταχθείσας με την αιτιολογημένη γνώμη προθεσμίας, η Εποπτεύουσα Αρχή της ΕΖΕΣ αποφάσισε να προσφύγει στο Δικαστήριο ΕΖΕΣ σύμφωνα με το άρθρο 31 δεύτερο εδάφιο της συμφωνίας περί Εποπτείας και Δικαστηρίου.